Șamanul Traian Băsescu se joacă cu focul grațierii! Oamenii protestează și nu se vor opri aici În materie de stat de drept, fostul președinte Traian Băsescu a ajuns maladia al cărei remediu se pretinde

miercuri, 3 mai 2017, 8:06

Comisia juridică a Senatului României a adăugat grațierea infracțiunilor de luare de mită pe lista infracțiunilor deja propuse spre grațiere de către Guvernul Grindeanu.

Inițiatorii adăugirilor sunt senatorii Șerban Nicolae și Traian Băsescu.

Argumentele celor doi sunt multiple.

Formulate de ceva vreme, motivele și-au crescut frecvența în discursul lui Traian Băsescu după ce fostul ministru Elena Udrea a fost condamnat în primă instanță în ”Gala Bute”.

Pe parcursul acestui caz, care durează de 6 ani, Elena Udrea a avut două declarații imperative, care astăzi merită puse cap la cap:

”Numele meu nu trebuie să apară în dosarul Gala Bute!” – 16 mai 2013. La inaugurarea cabinetului parlamentar din Roman, alături de Gheorghe Ștefan care nu mai prinde loc la masă, Elena Udrea trasează o directivă. Dar ucazul nu se respectă decât temporar. Pentru că, doi ani mai târziu, publicul vede că numele Elenei Udrea apare în dosarul Gala Bute. DNA o trimite în instanță.



Sursa foto: ziarulceahlaul.ro ”Eu nu merg la pușcărie!” – 28 martie 2017. Declarație făcută după condamnarea de 6 ani la completul de 3 judecători al Înaltei Curți.

Aceste două fraze sunt nu doar simbolul involuntar al unei voințe care se visează mai mare decât legea. Ele sună, totodată, ca un avertisment.

În umbra avertismentului, președintele Traian Băsescu devine acum avocatul brandului grațierii.

Repetate zi de zi, multiplicate emisiune de emisiune și vehiculate canal de canal, argumentele lui Traian Băsescu devin ceea ce Timothy Snyder, profesor de istorie la Yale, numește ”incantații șamanice care vor să distrugă adevărul”.

Orice tiranie, inclusiv cea a nerespectării legii, explică Snyder în cartea sa ”On Tyranny”, depinde de acest șamanism repetat la infinit.

Argumentul șamanic este construit ”ca să faci ficționalul plauzibil și infracțiunea, dezirabilă”!

De pildă, una dintre replicile lui Traian Băsescu este aceea că stă în interesul economiei naționale ca oamenii care ”au greșit o dată luând mită” să se poată întoarce în serviciul public.

Pentru că ei, spre deosebire de alții, susține președintele, sunt competenți.

Se pricep.

Ei știu.

Și e păcat să-i pierdem dintr-o intransigență prost dispusă.

Așadar, nu e suficient că-i vor iertați pe cei care au jefuit resursele publice când aveam cea mai mare nevoie de ele. Furtul dintr-o locuință nu e grațiat, dar e grațiată mita, adică motorul furtului din buget.

Nu e suficient că nu li se cere, contra grațierii, recuperarea banilor, decât în doi ani și doar dacă îi au. Dacă au cheltuit banii, asta e, au fost deja eliberați, sănătate!

Acestea sunt insuficiente.

Ca bonus, ni se repetă hipnotic că demnitarii și funcționarii condamnați pentru corupție ne sunt nu doar necesari, ci de-a dreptul indispensabili.

Cu alte cuvinte, nu societatea le face un serviciu grațiindu-i pe cei care au luat mită, ci ei ne fac o favoare că se întorc pe pozițiile executive și în slujbele de unde au luat mită sau au făcut trafic de influență!

Până acum, managementul lor ne-a adus necinste în administrație și subdezvoltare națională.

De acum însă, aceiași oameni și aceeași clasă politică vor genera integritate și prosperitate. Cu condiția să iasă din închisori. Sau să nu mai fie urmăriți pentru faptele lor.

Traian Băsescu numește asta stat de drept.

Toți mai mulți români cred însă că, în materie de stat de drept, fostul președinte al României a ajuns maladia al cărei remediu se pretinde.